Алексей Константинович Евлампиев 1875 йылда Өфө губернаһы Минзәлә өйәҙе Поручик ауылында (хәҙер Татарстандың Зәй районы) донъяға килгән. Ҡазан ауыл хужалығы училищеһын тамамлаған (1890). 1900—1904 йылдарҙа һәм 1905—1914 йылдарҙа Өфө өйәҙендә — агроном, Ляхов башланғыс умартасылыҡ, баҡсасылыҡ һәм йәшелсәселек мәктәбендә уҡытыусыһы булып эшләй. 1904—1905 йылдарҙа һәм 1914—1918 йылдарҙа рус армияһында һуғыштарҙа ҡатнаша. 1917 йылда поручик дәрәженә лайыҡ була. 1916 йылдың декабренән башлап Өфөлә 103-сө запас пехота полкының рота командиры. 1917 йылдың мартынан Өфө эшсе һәм һалдат депутаттары советының хәрби секцияһы рәйесе, октябрҙән алып РСДРП(б)-ның Өфө ҡала комитеты һәм Өфө губерна революцион комитеты ағзаһы. 1917 йылдың декабренән башлап Ҡораллы халыҡ хәрби ойошмалары штабының начальнигы ярҙамсыһы, 1918 йылдың май — июнендә ошо уҡ штабтың начальнигы. 1919 йылдың ғинуар — март айҙарында һәм 1920 — 22 йылдарҙа РСФСР Игенселек Халыҡ Комиссариатының Өфө губернаһы бүлеге мөдире.